Првих дана окупације Београда Андрија је живео полуилегално, а половином маја 1941. је прешао у Земун, где је деловао под илегалним именима Никола, Плави и Словенац. Покрајински комитет КПЈ за Србију тада је у складу са новонасталом ситуацијом, донео одлуку да се у Земуну формира Срески комитет КПЈ, па је тамо упутио Милоша Мамића, члана Покрајинског комитета и Андрију Хабуша, члана Окружног комитета. Поред формирања Среског комитета, њихов задатак је био да обезбеде и сигуран канал за одржавање везе са партијском организацијом у Загребу. Одмах по доласку, они су формирали Срески комитет КПЈ за Земун, у који су ушли — Милош Мамић (политички секретар), Андрија Хабуш (организациони секретар), Лазар Мамузић, Силвестер Фогл, Пал Шоти и Фрида Филиповић. Андрија је у Земуну деловао под илегалним именима — Никола, Плави и Словенац. Заједно са Мамићем, обилазио је партијске и скојевске организације, разматрајући нове услове илегалног партијског рада, а ускоро су формирали и Срески комитет СКОЈ. Након напада на Совјетски Савез, 22. јуна 1941, са Мамићем и Шотием обилазио је села земунског реза и радио на обезбеђивању илегалних „канала” и веза, стварању пунктова, који би били подршка будућим партизанским одредима. Радио је и на организовању штампања прогласа са позивом у борбу против окупатора, као и на стварању Народноослободилачког фонда, стварању актива жена и др.